KIRJALLINEN KYSYMYS E-2162/00

esittäjä(t): Alexandros Alavanos (GUE/NGL) komissiolle

(30. kesäkuuta 2000)

Aihe: Kieltenopetuksen merkityksen väheksyminen Kreikan keskiasteen koulutuksessa (lukioissa)

Kansalaisten Euroopan rakentaminen on pitkälti sidoksissa siihen, että mahdollisimman monille kansalaisille, ja erityisesti nuorille, tarjotaan mahdollisuus kommunikoida eri kielten aiheuttamasta ongelmasta riippumatta. Tämän vuoksi Euroopan unioni on ottanut tavoitteekseen sen, että jokainen Euroopan kansalainen kykenee kommunikoimaan äidinkielensä lisäksi kahdella yhteisön kielellä. Jäsenvaltioiden koulutusjärjestelmään sisältyvä pakollinen vieraiden kielten opetus on perustoimenpide, jonka jäsenvaltiot ovat ottaneet käyttöön edellä mainitun päämäärän saavuttamiseksi. Yhtä merkittävää vieraiden kielten oppimisen edistämisen ja kehittämisen kannalta on vieraiden kielten tasaveroinen asema muiden oppiaineiden kanssa.

Kreikassa vieraita kieliä opetetaan lukioissa koko kouluvuoden ajan, mutta ne eivät sisälly lukion päästötodistuksen saamiseksi suoritettaviin loppukokeisiin eikä niistä saatuja arvosanoja huomioida päästötodistuksen lopullisessa kokonaisarvosanassa, joka ratkaisee pääsyn korkeamman asteen oppilaitoksiin.

Kun otetaan huomioon vieraiden kielten oppimisen merkitys Euroopan rakentamisessa, onko komission mielestä kieltenopetuksen merkityksen väheksyminen Kreikassa sopusoinnussa Euroopan unionissa vallitsevan kieltenopetuksen kehittämistä korostavan yleissuuntauksen kanssa? Eikö komissionkin mielestä, toissijaisuusperiaate huomioon ottaen, vieraiden kielten tulisi sisältyä sekä loppukokeisiin että päästötodistuksen loppuarvosanaan, jolloin merkityksettömämpiä aineita voitaisiin jättää pois tai aineiden opetussisältöjä supistaa, jotta oppilaiden jo valmiiksi tiukasta loppukoeohjelmasta ei tulisi liian raskas?

Viviane Redingin komission puolesta antama vastaus

(7. syyskuuta 2000)

Kielitaidon hankkiminen ja sen hyödyntäminen on tärkeää kaikille unionin kansalaisille.

Oppimista ja opettamista käsittelevässä komission valkoisessa kirjassa(1) asetetaan yleistavoitteeksi sujuva taito kolmessa yhteisön kielessä. Siinä todetaan seuraavasti: on tarpeen antaa kaikille [---] mahdollisuus hankkia ja ylläpitää kyky kommunikoida äidinkielen lisäksi vähintään kahdella yhteisön kielellä.

Valkoisessa kirjassa todetaan lisäksi seuraavaa: on toivottavaa aloittaa yhden vieraan kielen oppiminen jo varhaiskasvatustasolla; [---] toisen yhteisön vieraan kielen opetuksen alkaessa keskiasteen koulutuksen yhteydessä. Peruskoulutuksen päättyessä on hallittava kahta yhteisön vierasta kieltä. [---] Kaikki tämä edellyttää, että käytettävissä on korkealaatuista koulutustarjontaa sekä kyseisten kohderyhmien erilaisuuteen mukautettuja ja uudenaikaisia aineistoja ja menetelmiä.

Joissakin jäsenvaltioissa huomattava osuus koululaisista osallistuu kieltenopetukseen virallisen koulutusjärjestelmän ulkopuolella. Elinaikana virallisen koulutusjärjestelmän puitteissa tai sen ulkopuolella taikka julkisen sektorin puitteissa tai sen ulkopuolella hankitun kielitaidon testaus- ja tunnustamisjärjestelmät vaihtelevat eri maissa.

EY:n perustamissopimuksen 149 artiklassa (ent. 126 artiklassa) todetaan selvästi, että yhteisön tehtävänä on rohkaista jäsenvaltioiden välistä yhteistyötä ja täydentää niiden toimintaa pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä.

Eurydice-yksikkö on parhaillaan valmistelemassa julkaisua yksityiskohtaisesta tutkimuksesta, jossa käsitellään vieraiden kielten opetusta jäsenvaltioiden, ETA-maiden ja muiden Sokrates-ohjelmaan osallistuvien maiden koulujärjestelmissä. Julkaisun pitäisi ilmestyä vuoden lopulla, ja sen avulla voidaan tehdä hyödyllisiä vertailuja eri Euroopan maiden käytännöistä ja koulutuspolitiikasta.

(1) KOM(95) 590 lopullinen.